Det ligger dybt i os, at vi skal nå så meget som muligt i minuttet. Når vi trækker et nummer på det travle apotek, går tankerne på, om vi lige kan nå at løbe et andet ærinde, inden det bliver vores tur. Går den ikke, kan vi måske lige nå at tjekke og besvare e-mails på telefonen i ventetiden.

På Nørreport er der skærme, der viser, om hvor mange minutter ens næste tog kører, for så kan man modregne minutterne og afstand fra metro til tog og sætte tempoet derefter.

På Helsingørmotorvejen er der sat store jernbroer op over vejen for at holde skilte, der viser, hvor få minutters kørsel der er til bestemte afkørsler.